Predkladacia správa

Návrh zákona, ktorým sa mení a dopĺňa zákon č. 48/2002 Z. z. o pobyte cudzincov                    a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa predkladá na základe Plánu legislatívnych úloh vlády Slovenskej republiky na rok 2009.
 
Cieľom predloženého návrhu je najmä zabezpečenie transpozície smernice Európskeho parlamentu a Rady 2008/115/ES zo 16. decembra 2008 o spoločných normách a postupoch členských štátov na účely návratu štátnych príslušníkov tretích krajín, ktorí sa neoprávnene zdržiavajú na ich území. Zmeny na základe transpozície tejto smernice sa dotkli predovšetkým ustanovení o administratívnom vyhosťovaní cudzincov a o ich zaisťovaní.
 
Dňa 2. apríla 2009 schválil Európsky parlament vízový kódex Spoločenstva (v súčasnosti prebieha technická úprava schváleného textu pred uverejnením v Úradnom vestníku EÚ), ktorý bude ako nariadenie Európskeho parlamentu a Rady priamo uplatniteľný 6 mesiacov                        od nadobudnutia účinnosti. Z tohto dôvodu preto bolo potrebné upraviť ustanovenia druhej časti zákona o pobyte cudzincov týkajúce sa udeľovania víz, ako aj príslušnú položku v sadzobníku správnych poplatkov.
 
Treťou skupinou zmien v predkladanom návrhu sú úpravy vyplývajúce z aplikačnej praxi prevažne v oblasti udeľovania povolení na prechodný pobyt. Z tohto dôvodu sa navrhujú úpravy aj v zákone o službách zamestnanosti a v zákone o Policajnom zbore.
 
Predmetný návrh zákona nepredpokladá zvýšené nároky na štátny rozpočet, na rozpočty obcí alebo rozpočty vyšších územných celkov. Návrh zákona nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv ani vplyv na zamestnanosť, na tvorbu nových pracovných miest ani na podnikateľské prostredie.
 
Predkladaný návrh zákona bol predmetom riadneho medzirezortného konania, ktorého vyhodnotenie je uvedené v prílohe.
 
       Predkladaný návrh je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.
 	
      Návrh zákona bol 22. septembra 2009 prerokovaný v Legislatívnej rade vlády Slovenskej republiky  a pripomienky uplatnené na jej rokovaní sú v návrhu premietnuté.